Smitteprocenten er højest i Hjørring Kommune lige nu, tæt efterfulgt af Frederikshavn, hvor flere elever nu meldes coronapositive efter fest på handelsskolen i fredags.

Coronasmitten i Danmark stiger, og det gælder også Nordjylland, hvor Hjørring Kommune lige nu har de højeste smittetal. Mandag var der 394 smittede, hvilket gav en positivprocent på 4,49. Samme dag gav Styrelsen for Patientsikkerhed byrådet i kommunen påbud om at nedlukke 0.-5. klasse på Muldbjergskolen midlertidigt, fordi i alt 132 elever og personale var testet positive. I dag oplyser skoleleder Kenneth Kjærgaard, at antallet af smittede er steget til 146. I fredags  - 3. december - december var der julefest på Frederikshavn Handelsskole. En stor fest, hvor 162 havde tilkendegivet på Facebook, at de ville deltage. På trods af, at festudvalget havde meldt ud, at alle skulle være nytestede for at komme ind til festen, er flere elever nu testet positiv, oplyses det af festudvalget i en besked på Fester på Frederikshavn Handelskoles facebookside. Flere skolelukninger i Vesthimmerland I den anden ende af regionen - i Vesthimmerlands Kommune - har Aalestrup Skole været lukket ned siden fredag morgen på grund af forekomst af coronavarianten Omikron. Mistanke om samme har også lukket Vestermarkskolen i Aars, som forbliver lukket til og med onsdag. Positivprocenten i Vesthimmerland er dog lavere: 3,15 - med 167 personer konstaterede smittet med corona.